પાઘડીઓનાં અભ્યાસુ અને પાઘડી બાંધવાની કળામાં માહેર ધર્મરાજસિંહ વાઘેલા કહે છે, પાઘડી, પાઘ અને સાફો એ અલગ અલગ વસ્તુ છે. દુહા અને સાહિત્યમાં ઉલ્લેખ કરાયો છે એ મુજબ ગુજરાતમાં આશરે પ૦ જાતની પાઘડીઓ જોવા મળે છે. રાજાશાહીના સમયમાં પાઘડી બાંધવાની એક પરંપરા હતી. જેમણે રાજય કે રાજાની આબરુ બચાવવાનું કે બહાદુરીનું કામ કર્યુ હોય તેમને ભર્યા દરબારમાં પાઘ બાંધી તેમને સન્માન આપવામાં આવતું હતું. આમ પાઘડી એક સન્માનનું પ્રતીક છે. વર્તમાન સમયમાં નેતાઓને પાઘડી બાંધી સ્થાનિક લોકો કે કોઈ સમાજ સન્માન આપે છે. સમય મુજબ રીત રસમો બદલાઈ છે પણ પાઘડી એક ગૌરવ અને સન્માનનું પ્રતીક છે તે અકબંધ રહ્યંુ છે. ચાર પ્રકારની પાઘડી અને ત્રણેક પ્રકારના સાફા જોવા મળે છે. મુગલશાહી, મારવાડી, મેવાડ, મરાઠા, ગાયકવાડી, કાઠિયાવાડી, સોરઠી, ગોહિલવાડ, હાલારી- આમ દરેક પ્રકારની પાઘડીની ખાસ વિશેષતા હોય છે.